Woolworths in Rustenburg loop deurArgieffoto Die Woolworths in Rustenburg was glo ŉ teiken van ‘n protesaksie nadat ŉ beroep op sosiale netwerke gedoen is om waentjies “vol kruideniersware en kos te maak en dit dan net so op die vloer te laat”. Woolworths word sedert Dinsdag oor die kole gehaal oor poste-advertensies met duidelike rassekriteria ter uitsluiting van sommiges. Woolworths adverteer poste, wat uitsluitlik vir “swart Afrikane” of slegs “Afrikane, kleurlinge en Indiërs” oop is. Die volgende versoek doen die rondte in die kuberruimte: “Gaan pak julle waentjies VOL kruideniersware by Woolworths en los dit dan net so op die vloer … Pak sommer al die goed in wat jy in elk geval nie kan bekostig nie ;))) Dis hoeka amper naweek! Lekker “shop”!” [sic] ŉ Inwoner van Rustenburg het Donderdag op Facebook geskryf: “Mense, ons was nounet by Woolworths in die Mall Rustenburg. Ek kon nie ŉ leë trollie kry nie want almal staan vol klere en kruideniers die hele winkel vol en buite, die sekuriteit het ‘banner tape’ gespan sodat die goed nie gesteel word wat buite in die trollies staan nie. Jy sien, hierdie rassiste moenie met ons boere lol nie. O ja, daar is nie kliente wat koop binne die winkel nie, net die personeel. Rustenburgers, dit wil gedoen wees!!! Do so voort, net jammer daar was nie vir my ŉ trollie nie.” [sic] Woolworths het intussen in ŉ verklaring gesê hulle is nie rassisties nie en sal aanhou om mense van alle rasse aan te stel. “Woolworths word deur die Wet op Billike Indiensneming verplig om ’n werksmag te hê wat saamgestel is op grond van ras, geslag en gestremdheid,” lui die verklaring. “Soos alle Suid-Afrikaanse maatskappye het Woolworths ’n rol te speel in transformasie. Daarom is sommige poste vir aangewese groepe.”